5 300 poste binnekort in gesondheidsektor gevulMinister Aaron Motsoaledi. Foto: GCIS/Flickr Aaron Motsoaledi, minister van gesondheid, het Sondag aangekondig meer as 5 300 poste in die gesondheidsdiens reg oor Suid-Afrika sal binnekort gevul word. Dit sluit poste in van kliniese personeel tot ondersteuningspersoneel. Motsoaledi het die aankondiging gemaak namens die Nasionale Raad van Gesondheid ná die raad se vergadering Donderdag en Vrydag. “Die raad het vergader om onder meer die presidensiële stimuluspakket wat deur die president aankondig is te finaliseer en in werking te stel. Hierdie aankondiging sluit in die vul van meer as 5 300 poste in die gesondheidsdepartement van die nege provinsies van die begin van Januarie 2019.” Motsoaledi het gesê dié stap is nie net deel van die presidensiële stimuluspakket nie, maar strook ook met die aanbevelings van die presidensiële gesondheidsberaad wat ŉ paar weke gelede gehou is. Die minister het gesê die gesondheidsektor moet veral op drie terreine verbeter word, naamlik menslike hulpbronne, hospitaalbeddens en hospitaallinne. Volgens Motsoaledi is die tekorte in hierdie afdelings akuut, veral in menslike hulpbronne, en het dit oor die afgelope drie jaar al meer agteruitgegaan weens erge begrotingsbeperkings as ŉ direkte gevolg van die swak ekonomie. “Personeeltekorte, veral in die provinsies, is een van die grootste bydraende faktore wat die voorsiening van gesondheidsorg negatief affekteer. Die aanstelling van gesondheidswerkers, wat ŉ breë spektrum van gesondheidswerkers, soos registrateurs, aptekers, aptekersassistente, radiografiste, spesialiste, sielkundiges, fisioterapeute en ander insluit, sal baie help om die kwaliteit van gesondheidsorg in staatsfasiliteite te verbeter.” Aanstellings wat in die verskillende provinsies gemaak moet word, is as volg: Oos-Kaap: 3 mediese spesialiste 35 mediese beamptes 100 verpleegassistente 74 ingeskrewe verpleegsters 50 aptekersassistente 320 algemene personeellede, portiere en lykshuiswerkers Vrystaat: 8 mediese spesialiste 12 mediese beamptes 43 professionele verpleegsters 12 ingeskrewe verpleegsters 37 ingeskrewe verpleegsassistente Gauteng: 15 mediese spesialiste 10 registrateurs 20 mediese beamptes 40 professionele spesialisverpleegsters 245 professionele verpleegsters 75 ingeskrewe verpleegsters 100 portiere 100 algemene assistente 8 arbeidsterapeute 8 fisioterapeute 10 aptekers 10 aptekersassistente 10 radiografiste 10 maatskaplike werkers 8 kliniek-sielkundiges KwaZulu-Natal 97 registrateurs 150 ingeskrewe verpleegsters 150 ingeskrewe verpleegassistente 50 aptekersassistente 15 ambagsmanne 160 portiere 160 algemene assistente Limpopo: 16 mediese spesialiste 227 mediese beamptes 8 aptekers 309 professionele verpleegsters 14 tandartse 57 aanvullende gesondheidswerkers 4 kliniese sielkundiges 6 kliniese medewerkers Mpumalanga: 2 mediese spesialiste 3 registrateurs 44 mediese beamptes 40 ingeskrewe verpleegsters 60 algemene personeel, skoonmakers en inligtingsbeamptes Noord-Kaap: 1 mediese spesialis 10 professionele verpleegsters Wes-Kaap: 3 mediese spesialiste 8 registrateurs 9 mediese beamptes 42 professionele verpleegsters 25 ingeskrewe verpleegsters 2 aptekers 16 aptekersassistente 40 ambagsmanne 6 forensiese patoloë Noordwes: 20 mediese spesialiste 28 registrateurs 28 mediese beamptes 3 aptekers 42 aptekersassistente 45 professionele spesialisverpleegsters 25 professionele verpleegsters 107 ingeskrewe verpleegsters 12 kliniese medewerkers 4 radioterapeute 4 dieetkundiges 2 maatskaplike werkers 272 inligtingsbeamptes 145 noodpersoneellede 5 ingenieurs 19 ambagsmanne 7 argitekte 385 administratiewe klerke 73 portiere 248 algemene assistente 52 drywers 525 skoonmakers 75 wasgoedpersoneellede 6 lykshuispersoneellede 84 koshulpwerkers 6 programbestuurders